《初入太湖》
宋代·陈舜俞

东南有具区，三万六千顷。
百川之雄伟，咸池借溟涬。
玉堂在其下，莫知日月永。
鸱夷昔不返，肯顾市朝请。
素怀邈已劳，孤泛此方逞。
刺沙出林荒，度浅动苹荇。
渐尽行渐远，湾转势弥迥。
疑非地可载，直与天作镜。
青空四垂幙，乱山不能屏。
淼茫白鸟行，浩漾好云影。
逻呼十桨急，罛横九帆并。
霁中波有光，风后浪犹猛。
澎湃闻乍怄，抛磕内还省。
我量觉蹄涔，此身实萍梗。
渊神慄寒肌，浸气飘素领。
观澜念往术，濯缨悼前眚。
未能追高谢，且以卒流景。
吟非夸独清，济乃仗中静。
寄谢洞庭君，终来老鱼艇。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。